Cesarhanmun/geonobi-data huggingface dataset:
地名: 軍威 (慶尚道, 縣（監）)
年: 1624.0

○上引見三公、備局諸臣、三司長官。 上曰: "都督之巡邊, 未知何意歟?" 領議政李元翼曰: "張晩以爲, 都督以許中書出來之故, 欲誇示軍威而已, 必無前進之理云。" 上曰: "其意不在於深入奴穴, 只欲進勦越邊部落也。 都督無功而爵益高, 故爲此擧措, 以爲虛張欺瞞之計耳。" 戶曹判書沈悅曰: "令我國備糧百五十石於各站, 其數幾至四千石矣。" 上曰: "今若許之, 則日後需索, 無以應之。 接見差官時, 將以何辭答之?" 都元帥張晩曰: "北路飢荒, 無以接濟大兵。 若不許其往, 則彼必以沮抑, 爲執言之地也。" 上曰: "許之則是棄其地也。" 判尹金藎國曰: "與其開釁而棄咸鏡, 寧沮之而受抑沮之名也。" 刑曹判書李時發曰: "此事不可沮之。 宜以北邊無儲穀, 南方運糧難辦之意, 言之也。" 上曰: "不可開陳利害以止之耶?" 延平府院君
              李貴曰: "送李尙吉, 周旋可也。" 時發曰: "差官去時, 別遣解事譯官, 使之周旋如何?" 上曰: "可也。" 然不能得請, 則將何人策應乎?" 乃命催送咸鏡監司。 貴曰: "崔瓘病勢深重, 速令議處可也。" 兵曹參判沈器遠曰: "臣意, 以閔聖徵差送可也。" 上曰: "聖徵有罪過, 不可也。" 貴曰: "若不合於監司則已, 其才果合於是任, 則雖在竄黜中, 亦可用也。" 大司憲鄭曄曰: "聖徵處事, 極可駭也。 情跡未露之前, 先自擅殺, 是啓後弊也。 臣等請罪, 亦云末減, 旋又起拜方伯, 則非但事體未安, 朝廷自此不尊矣。" 貴曰: "臣本老妄, 且有心疾, 故言不中式, 而第國事, 必須慮遠可也。" 上曰: "卿之所懷, 曾見於箚中。 今日會議他事, 卿勿更言可也。" 貴曰: "是乃國家大事也。 雖被罪罰, 不可不言也。 仁城曾出賊口, 諸賊以爲, 建義大將印, 方在其家云, 今不可不爲善處也。 臺諫避嫌後, 已過屢日, 亦不陳啓。 大臣徒恐有傷於聖德, 不知爲國遠謀, 倘或風塵一起, 則非但仁城難保, 國亦難保矣。" 上曰: "卿之所見誤矣。 豈至此耶?" 曄曰: "自古王子, 累出賊口者, 未有能保全, 而第無自作之事, 則臺諫不可論啓也。 廢朝時, 屢有誣告之獄, 王子各自惴惴, 反正之後, 始得安心。 今不可以名出賊口, 遽爾罪之。 若欲保全, 不可不早爲善處也。 中廟能保燕山君, 況聖上寧有不能保全之理乎?" 上曰: "旣無自作之罪, 何可論罪?" 兵曹判書金瑬曰: "仁城雖無自作之罪, 近見天變人事, 不能無憂, 而皆謂禍根在於仁城, 莫如從曄之言而善處也。 終若不幸, 則聖上雖欲保全, 不可得也。 貴之爲國之誠, 固切矣。 第不擇言, 至於大臣、臺諫爲觀望後日之地云, 所謂觀望後日之地者, 卽二心也。 臣亦悚懼矣。 蓋此事甚難處, 仁城雖不預知, 亦不無被脅之患矣。 廢朝失政, 不可勝數, 而其大則廢大妃也, 其次則誣告之獄也。 外人不知遠慮, 而若以爲與廢朝相似云爾, 則豈不寒心哉? 且未知如何而方爲善處也。 或入置闕中, 或譏察其家, 何者爲得也?" 右議政申欽曰: "貴非嫉仁城也, 卽爲國之血誠也。 第處置之道, 未知何如方可也。" 上曰: "有身犯之事則已, 旣無身犯, 則何可論也?" 元翼曰: "有身犯, 則豈可入置闕中? 第方有訛言, 故有此論耳。" 曄曰: "上敎恐是失言也。 苟有身犯之罪, 雖王子, 方沐浴請討之不暇, 豈宜入置闕中也? 善處之難, 誠如元翼所言, 而至於保全之事, 則聖上在上, 不須憂也。" 貴曰: "所謂處置, 非必殺之, 不可置於閭閻間也。 若復如興安, 則其可保全耶?" 左議政尹昉曰: "諸臣皆請保全之道, 蓋懲於興安也。 臣意入置闕中, 使外人不相通可也。" 上曰: "旣無身犯, 則不如棄之也。" 瑬曰: "若入置闕內而恩情歡洽, 則有何不可也?" 元翼曰: "置之闕中, 以禮遇之, 時事稍定之後, 還送其家, 亦可矣。" 欽曰: "成廟朝, 有誣告月山叛者, 卽召入闕內, 遂焚告書曰: ‘予若疑之, 其可召之乎?’ 命殺告者, 而兄弟之間, 歡洽無疑, 故終始保全矣。 吏曹參判崔鳴吉曰: "張晩曾謂廢東宮, 必爲他日禍胎, 竟不得保全。 晩之西行時, 又謂必有以宮闕失火, 執言而起者, 頃者兇書, 果以此爲言。 今此之事, 晩亦以爲必善處, 然後可鎭訛言。 若不善處, 恐難保全也。 當初自上不問推戴, 是甚非矣。 雖有實狀, 只宜明白善處也。 到今訛言極多, 若不善處, 則終無保全之理矣。" 貴曰: "廷臣皆以保全之道陳戒, 若不允從, 而畢竟不幸, 則將不得保全。 或置闕中, 或察其家, 以待訛言之定可也。" 元翼曰: "貴言或是、或橫施、或有情外之言, 故臣常與貴相爭, 而此言則極是。 其兄弟子女, 竝入闕內, 亦無妨矣。" 上曰: "予意已爲盡諭, 更勿煩論。" 曄曰: "李元翼, 元老也。 尹昉、申欽, 賢相也。 臣雖無狀, 亦何敢以非道進陳於上前乎?" 禮曹判書李廷龜曰: "聖上深居九重, 何得以知之? 外間則夜不能寐, 見曙色, 然後方以爲無事矣。" 元翼曰: "廷臣皆陳善處之道, 不可留時引日也。 入置一宮之內, 極其歡洽, 不亦好乎? 月山之事, 尙今稱說, 不亦美乎?" 上不答。 諸臣退出後, 鳴吉進曰: "近觀紀綱日益頹敗, 刑賞日益紊亂, 今之國事, 恐難收拾也。 必須朝廷尊嚴, 有所畏憚, 然後乃可爲國, 而我國風俗, 必瞻前顧後, 未有盡言者。 此時若昇平, 則猶可爲小康之治, 而以今紀綱, 無可爲之事矣。" 上曰: "所謂刑賞, 指何事也? 若謂某人當刑而失刑, 某人當賞而不賞云爾, 則或可改之, 或可以論辨也。" 鳴吉曰: "以崔瓘事言之, 不爲扈從則稱以病重, 拜監司則言其病愈, 此是可駭者也?" 上曰: "還都已久, 其間豈不差復乎?"
地名: 軍威 (慶尚道, 縣（監）)
年: 1626.0

○號牌廳啓曰: "近年冒屬私賤, 相繼自首, 原州十一名, 平山十四名, 此外零星者, 難以悉擧。 本廳皆令勿爲治罪, 或屬餘丁, 以慰其心矣。 且軍威居水鐵匠姜財等四人, 皆以忠義衛具寅奴子入籍, 而具寅覺其被欺, 詣官發狀云。 其不自私己, 敬畏國法之狀, 尤爲可嘉, 不可不別樣論賞。 上裁施行。" 傳曰: "六品職除授。"
地名: 軍威 (慶尚道, 縣（監）)
年: 1660.0

○掌令黃儁耉ㆍ李元楨、持平李行道劾前全羅都事權大載, "掌試右道時, 左道儒生四十餘人, 圖出公文, 冒赴右道, 右道儒生等, 言于差備官停擧, 則大載發怒, 重杖四館下人, 使之解停。 及至終場, 多士齊呼, 語頗不遜, 還停已解, 儒生開諭入門, 而密使禁亂官, 表其衣冠, 臨出結縛。 其循私蔑公之罪, 不可不治, 請拿推, 參試官、禁亂官竝罷推。 本道監司金始振, 只憑大載報狀, 不能詳覈以聞, 踈漏之失, 在所難免。 請推考。 江原都事朴世堅, 本道東堂出榜之日, 拆見皮封, 變其立落, 初得參榜者, 終反拔去, 業已見屈者, 旋得預選, 至於守令, 則五人赴擧, 五人參榜, 其循私蔑公之迹, 昭不可掩。 請拿問定罪, 參試官竝罷職。 江原道東堂榜目, 請令該曹拔去。 安東府使李&#x21414;, 號令苛刻, 作事煩擾, 虐使濱死之民, 大起土木之役, 期限急促, 鞭扑狼藉, 闔境嗷嗷, 殆不堪命。 軍威縣監尹以明, 爲人怪妄, 政令顚倒, 沈惑官婢, 作一笑囮, 奪將官之廳, 爲藏置之所, 一縣兩衙, 供億多弊。 松羅察訪洪錫, 莅任之後, 多有不謹之誚, 送子赴試, 張蓋擁喝, 其無識甚矣。 請竝罷職。" 上從之。 都事等拿推, 及李&#x21414;事不允。
地名: 軍威 (慶尚道, 縣（監）)
年: 1697.0

○軍威縣私婢栗分, 産一女二男。
地名: 軍威 (慶尚道, 縣（監）)
年: 1750.0

○壬戌/上引見大臣、均堂。 均役堂上洪啓禧啓曰: "頃見慶尙監司閔百祥狀報則以爲, ‘水軍給糧之米, 無辦出之處, 不緊鎭堡數三處革罷, 多大浦戰船二隻中一隻減去, 一戰船所減水軍幾至千名, 大有所益’ 云。 多大浦則船港極好, 非他鎭之所可比, 當初備置三船, 旣有深意, 今不可減除。 至於鎭堡, 則壬辰後懲創而設置者甚多, 如豆毛、開雲之屬, 竝在一處, 極爲不緊。 臣於海行時詳見, 而以爲當減矣, 入侍承旨, 其時與臣同見。" 承旨南泰耆曰: "東萊諸鎭, 殆同碁置, 果爲不緊, 雖減一二處無妨矣。" 吏曹判書金尙魯曰: "多大鎭形便最勝, 非釜山之比。 前臨大海, 而山脈一枝入海環擁, 如一大湖水, 戰船所當加設, 何可減去乎?" 泰耆曰: "多大浦最便於藏船, 人皆謂左水營當移設於此云。 蓋左水營前港, 沙塡水淺, 船泊難便故也。" 上曰: "從後圖形以入。" 啓禧曰: "多大浦戰船則固不可減, 而不緊鎭堡則減之, 少無所妨。" 尙魯曰: "鎭堡之有無不關者罷之, 以減水軍之數好矣。" 吏曹參判趙榮國曰: "罷鎭堡, 則戰船亦減矣。 一戰船軍兵, 爲八百餘名, 減其不緊者, 則有益於均廳之事矣。 若以浦項、蒜山之屬及監牧數窠, 作爲久勤之窠, 則雖減四五鎭堡, 似無將士失望之慮矣。" 啓禧曰: "四事中選武軍官事, 不無民怨, 自鄕來者, 多爲恐動之言。 而凡事始創之初, 安得無怨言乎? 不可以一時怨言, 先自沮撓, 只當嚴飭道臣、守令, 使之善了矣。" 泰耆曰: "臣兄方爲軍威縣監, 得見私書, 則以良軍官査定事, 各邑使鄕所, 査出冒錄幼學, 此輩至有作變於鄕所之家云。" 啓禧曰: "守令善爲區處, 則民可無怨, 而下吏操縱, 故以致民怨矣。 孝廟朝命行寺奴婢推刷, 而民心洶洶, 至有砲殺官長之變, 而終不撓動, 以至成事, 此事亦不動而行之, 則不久而定矣。" 上曰: "四事爲某某事耶?" 尙魯曰: "魚鹽、陳田、隱結、軍官也。" 上曰: "如以軍官事, 有進恐動之言者, 則予當嚴處矣。" 啓禧曰: "臣亦以私書, 通於諸道監司, 使之減數精査, 民心必漸定矣。" 尙魯曰: "監司、守令善爲奉行, 則民怨可以漸息矣。" 是日, 上謂諸臣曰: "宣廟御畫蘭竹屛, 纔自沁都持來, 俄命知申書跋文, 而予於此以爲有三奇事。 今此御筆經過幾年, 墨色如新, 一可奇也, 單子中書神宗年號, 今日得見皇朝年號者, 二可奇也, 所畫紙, 卽問安、供上、肅拜單子之屬, 可見宣廟儉德, 此三可奇也。 且司饔院供上單子, 書眞魚二箇, 若使今人見之, 則必以二箇眞魚之供上爲怪矣。 予亦自奉澹泊, 以頃日溫幸時言之, 陪從諸臣皆有卜馬, 而予則只一衾一枕隨之, 甚覺輕便。 此是宣廟禮陟三年前所寫矣, 宣廟禮陟時, 春秋五十七, 予年亦五十七矣, 不勝愴感。"
地名: 軍威 (慶尚道, 縣（監）)
年: 1760.0

○承旨李永暉ㆍ李思觀, 以全羅監司狀聞, 李廷奭以戊申餘孽, 換名冒赴, 今始發覺, 拿問窮覈事, 請對入侍, 上曰: "李廷奭, 以長郁之子, 爲弼顯腹心, 戊申爲泰仁哨官, 到三川者, 而今敢兩所換名, 匿其父本名, 冒赴被捉, 不可尋常處之。 而長郁之持弼顯之書, 往來思孝事, 不宜更問於其子。 令道臣結案取招後, 大張軍威, 梟示三川, 其妻孥, 令該府, 沿海爲奴。" 又曰: "脅從勿問, 戊申已下敎矣, 若或因廉問而究得, 又或因浮謗而捕捉, 君命當歸於無信之科, 人將跂足而疑懼. 若有可疑之事, 則事當面議監營, 以待指揮, 而一兼官輕先爲此, 其在杜後弊定民心之道, 不可不飭。 金溝縣令李命祿, 特施罷職。"
地名: 比安 (慶尚道, 縣（監）)
年: 1475.0

○刑曹初覆啓: "比安囚姜孫殺吳卓罪, 律該斬待時。" 命減死, 永屬邊邑奴。
地名: 比安 (慶尚道, 縣（監）)
年: 1493.0

○御經筵。 講訖, 大司憲許琛啓曰: "曺克治匿不以聞之狀, 明甚。 請拿來鞫之。" 上曰: "周庭不以實報, 則克治安得知之? 若以所不知之事, 遽爾拿來, 代以他將, 則於事體何如? 邊將不可數易。 大臣之議亦如是也。" 仍問左右。 領事李克培對曰: "若知被擄而不以實聞, 則固當拿來, 然已下書問之, 待回報處之亦未晩也。" 上曰: "周庭以溺死馳報, 豈料其詐也?" 琛又啓曰: "觀虞候兪顥招辭, 則匿不以聞之罪可知。 更下問兪顥則其情狀難掩。" 上曰: "克治實知與否, 當問兪顥, 待回報處之未晩也。" 大司諫許誡啓曰: "克治雖有射御之技, 本不合邊將。 若嚴明號令以御下, 則豈有被欺於人, 至此乎? 何惜一克治不以邊氓爲念也?" 不聽。 琛又啓曰: "委身徇國, 不避夷險, 大臣之義也。 朴楗等在平時甘受重祿從仕, 及受命赴京, 憚於遠行, 托疾辭避, 豈大臣之義乎? 上之優待大臣, 雖爲美, 法司之言, 在所當聽。 懲此輩以警其餘, 幸甚。" 上顧問左右。 克培對曰: "平時則猶可力疾從仕, 至於萬里之行, 少有身病則不可强也。" 上曰: "豈有無病而窺避之理乎? 力疾而行, 中道遲滯, 不及其期, 則甚不可也。" 琛更啓曰: "聞朴楗、權侹稍有疾, 洪貴達、朴崇質等未聞素有病也。 年高則必有病, 宰相而年不高者, 豈易得哉? 若無宿疾則不宜辭以疾也。" 上曰: "當斟酌處之。" 琛又啓曰: "戶曹官吏所犯傳旨外之事, 臣等抄書以啓, 不可不窮鞫抵罪。 瓦價事, 鄭崇祖丘史粉同之妻狀告于崇祖曰: ‘吾夫因瓦事被囚, 而瓦已燔造, 請區處速放。’ 崇祖遂移文于忠淸道曰: ‘瓦二千丈從布直貿穀補軍資。’ 又移文于慶尙道曰: ‘放粉同。’ 其時豈不知粉同之爲丘史也? 其後慶尙道觀察使李克墩據安東牒報, 瓦價令忠淸道還徵事, 二月移文戶曹, 而至十二月回報曰: ‘已令貿穀補軍資, 不可更徵。’ 其用情明矣。 奴婢身貢事, 戶曹以布升過細, 升麤見樣受敎, 而及其行移則八、九升細布次次加升, 諫院所啓與商賈符同之言似是矣。 李克墩以布升過細, 民甚苦之, 啓聞而命議時, 崇祖反以克墩爲非, 至於詣闕發明云: ‘吾非行移而(克壕)
                  〔克墩〕
                
              自爲之。’ 其欺罔之罪大矣。 毛物事, 濟用監市準僅十餘張, 而其報和賣則幾至千餘張, 戶曹當啓而不啓, 豈非與濟用監官吏及商賈人等符同謀利也? 船價事, 戶曹以不納倉之穀給之, 則剩餘八十餘石有利於國矣。 然金海、比安田稅, 已納于倉, 而亦給之, 是豈不有情乎? 請鞫之。" 上曰: "傳旨外事, 已下禁府鞫之。 豈棄憲府所啓之事乎?" 琛又啓曰: "臣等以尹殷老、李昌臣事, 連旬伏閤, 竟未蒙允。 近日納諫, 漸不如初。" 上曰: "凡人被罪後, 或有改過之理, 若追論終不得用, 則下無全人矣。" 琛曰: "臣等非欲追論而罪, 只欲遞其職而已。" 上曰: "遞職是亦罪之也。" 琛曰: "若聽臺諫之言, 則士風可從而正矣。" 上曰: "以臺諫之言而一一聽之, 則士風雖正, 冤抑不得伸矣。"
地名: 比安 (慶尚道, 縣（監）)
年: 1559.0

○禮曹啓, 旌表烈女論乃之閭,
                【論乃, 庶人金千同妻也。 夫死之後, 未嘗啓齒, 畫其夫像, 不廢朝夕之奠, 朔望必親往其墳而祭之。】
              
              宜寧鄕吏沈文守、
                【父母死, 廬墓三年, 朝夕哭奠, 至今二十餘年, 素衣素帶, 不輟朔望之奠。】
              
              比安百姓洪漢弼,
                【天性純孝, 其父母生時, 盡情奉養, 及其歿, 朝夕祭祀, 躬自備設, 至誠行之。 至今十年, 獨不食肉, 營立祠堂, 堂前別設寢所, 晝夜思慕, 未嘗少懈。】
              皆旌門、復戶; 南部私奴世恪、
                【其父嘗得(遂)
                    〔病〕
                  將死, 蒼皇斷指, 和藥以進, 父病遂愈。 凡父母所嗜之物, 必盡情備設。 其父之主, 捽縛其父, 要使記納其家, 而勢有所難, 世恪乃以自備之家納之, 而免其父。】
              
              宜寧
              沈安麟、
                【年逾七十, 孝恭不懈。 父母俱存, 年皆九十餘歲, 安麟不離左右, 起則身自扶持, 飮食則必先嘗以進。 其母, 疾篤, 思嘗雉味, 求之不得, 忽有一雉飛墜, 以供母, 母病稍愈。 鄕隣以爲誠孝所感。 連喪父母, 廬墓三年, 一如初喪。】
              
              固城鎭撫李世應、
                【其母得瘟病, 晝夜侍側, 百般救療差, 終不獲。 雖在瘟疫中, 治喪無闕。 率稚弟, 朝夕躬自炊爨以祭, 啜粥哀號一如初喪。 鹽醬、酒食, 不入於口, 喪葬諸需, 獨自辨備, 不責出於他兄弟之家。 親自負土成墳, 母忌之月, 則自朔至晦, 不食魚肉。】
              
              宜寧百姓仇琛,
                【連喪父母, 廬墓六年, 朝夕哭奠, 啜粥連命, 不食鹽菜。 服闋, 誠心不怠, 不輟朝夕之奠。】
              皆旌門; 南部忠義衛洪致堯、
                【爲兩大王心喪三年, 不使人知。 父歿, 執喪以哀, 每當忌月, 不食肉不聽樂, 國忌亦皆行素。 於兄弟間, 友愛和睦, 兩妹嘗患瘟病, 不忍離去, 至嘗不潔之水, 勸飮, 病妹竟致差愈。 又以己所得奴婢三口, 贖其父賤妾女, 以成父志。】
              
              天安幼學曺德粹、
                【事母盡誠, 家雖貧, 不輟酒肉之養。 如得小物, 不忍先嘗, 必袖以進。 母病苦, 泣血嘗糞, 及歿, 送終之事, 一遵《家禮》, 旣葬, 遂廬其側, 不出洞口。 親執祭物, 朝夕不懈, 啜粥三年。】
              
              比安前參奉張文瑞,
                【年四歲時, 兩親俱歿, 不食肉, 哀慕不已。 年至十歲, 追服六年之喪, 晝夜哭泣, 朝夕祭祀, 至誠而行, 服闋朔望之奠, 尤爲盡情行之。 其外祖父母之歿, 亦皆心喪三年。】
              皆賞職; 烈女淸州良女八今、
                【步兵朴銀石妻也。 其夫病死, 終夜抱屍, 哀慟哭泣, 翼日早朝, 暗入房中, 遂自縊死, 同穴以葬。】
              
              宜寧
              許安仁妻河氏、
                【其夫得重病, 百藥無效, 斷指以進, 夫病遂愈。 後以他病死, 河氏哀毁骨立, 絶而復蘇者數矣。 今至八年, 一如初喪。 嘗疽發背上, 幾至死域, 其父閔其羸毁病革, 勸之曰: "魚肉之味, 雖難强勸, 葱蒜, 乃是菜蔬, 庶可啖食, 俾扶氣力。" 河氏不從曰: "使吾食此而蘇矣, 何忍毁節而苟活? 況未必生乎?" 嗚咽痛泣, 聞者莫不流涕。】
              
              安東私婢順伊、
                【水軍金檢同妻也。 常時事夫盡情, 夫死莽于家北, 往來痛哭, 願與之同穴。 其父欲奪其節, 誓死不從, 一日縊死于亡夫墓側。】
              
              昆陽
              米乙伊,
                【百姓文愛石妻也。 惡少朴仁範, 拉以致船中, 欲爲汚辱, 投海而死。】
              皆旌門、復戶; 孝女泗川私婢光德,
                【事父母, 能竭其力, 定省, 無失其時, 出入, 必有其常。 溫凊甘旨, 適其所好, 若得食物, 不敢先嘗。 父母有疾, 常有憂色, 旣沒, 事死如生。 又事舅姑, 無異所生之親。 夫死, 三年不食酒肉蔬果, 只以粥水連命。 家雖貧, 不廢日三之奠, 大祥之日, 改着喪服, 一如初喪。 人有勸誘改節, 則泣涕固拒曰: "古人一與之齊, 終身不改, 故夫死不嫁。" 又曰: "烈女不事二夫。 古人旣如斯, 我何人也?" 言訖, 輒悲泣, 終日不食。】
              (皆)旌門; 牙山
              玉只,
                【正兵尹世文女也。 自十三歲時, 順父之志, 亦不食肉, 過三年後, 其父矜憐, 持肉强勸, 則哭泣不食曰: "行當與父一時免喪。" 云。 世文喪父九年, 猶未脫喪, 故如是云。 朝夕祭祀, 至今不廢, 雖菜粥, 隨所得必祭其父, 如以事出, 歸則必親奠以祭。】
              復戶。 皆因政府議啓也。
地名: 比安 (慶尚道, 縣（監）)
年: 1592.0

○金睟馳啓曰: "盈德縣令安璡, 守城形止報狀持來人, 登山夜行, 二十日得到臣處。 詳問左道成敗, 則東海一帶, 長鬐以上安東、靑松、眞寶、奉化、禮安、榮川、醴泉、豐基外, 彦陽一路, 蔚山、慶州、永川、新寧、義興、義城、軍威、比安, 亦已焚蕩, 賊徒橫行, 牛輸馬載, 連絡道路, 監司、兵ㆍ水使、防禦使、助防將, 亦不知所去處, 各處守令, 擧皆逃竄。 右道則居昌、安陰、咸陽、山陰、丹城、河東、昆陽、泗川、晋州外, 其餘皆經賊鋒, 南海島, 則雖未經賊, 軍糧、軍器, 全羅左水使
                【此事金誠一書狀中亦有。 左水使及李舜臣也。】
              先自焚燒, 已爲空城。 星州之賊, 其數不多, 曹大坤專力措捕, 來犯南邊之賊, 水使元均率諸將, 合力措捕。 臣則雖無所率之軍, 義不忍退守本道, 只率軍官守令輩八十餘人, 約與全羅監司李洸合勢, 共向京師, 馳到咸陽, 伏見李洸所通聖敎, 有云: ‘倭奴充斥近畿, 不得已駐箚松都, 號令四方, 以期勦滅, 卿其密通于慶尙右道, 使之急急掃境來援。’ 臣伏讀聖諭, 五內焚裂, 不覺聲淚俱發。 本月十八日, 直到全州, 今向振威矣。"
地名: 比安 (慶尚道, 縣（監）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 比安 (慶尚道, 縣（監）)
年: 1734.0

○誣人惡逆罪人南極伏誅, 籍産如法。 初, 鞫廳問極, 其供略如湖營所告。 又引安東人南相龍、東萊人李春澤、平海人金遂萬爲淸涼會中人, 又引比安人金光佐, 爲別契目六十人中首題之人。 又引安東人柳澄謂: "傳南挺明之書, 而納其書於行擔, 置之南聖雲館主人金尙文家。" 云。 鞫廳捕所告諸人, 問金尙文, 非尙文而乃昌孫也。 昌孫供: "元無南極行擔受置之事。" 問南挺明, 非挺明而乃斗精也。 斗精供: "初不與南極相識。" 云。 問權恪, 供: "南極則元不相知, 而前年有南挺明者, 自稱曾經修撰, 被謫蒙放, 路逢賊患云, 而來過臣家矣。" 問南雲紀, 供: "臣卽閔黯之壻, 而南極、南挺明, 俱是不知之人, 亦無淸涼山往來之事。" 問柳光遇, 非光遇而乃光弼也。 光弼供: "臣卽戊申賊李允幸之壻, 而南極、南挺明俱是素昧, 亦無淸涼聚會之事。" 極與斗精面質, 不相識, 又與恪面質, 極語多謊。 且以斗精爲雲紀, 至如柳澄、韓聖天及任先達則金吾郞遍行搜捕, 皆無其人。 更問極, 供: "斗精非挺明, 而挺明別有其人也。 柳澄則屢見於安東, 任先達則往來沙里浦, 韓聖天則乃名卜黃聖天。" 云。 極與光弼、雲紀面質, 俱不相識。 問閔元龜, 元龜卽黯之孽孫也。 元龜供: "初不知南極, 亦未嘗見淸涼。" 問鄭夢錫, 供: "初不知南極, 又不知有沙里浦, 亦無使船之事。" 極自知所告虛罔, 乘夜越獄而走。 蓋羅卒金興瑞受元龜帖, 給租錢, 與書吏金兌輝, 潛囑外直羅卒吳泰禧, 使解元龜與極之枷, 極因是而逃。 經日而就捕。 鞫廳更問, 極供: "臣之逃躱, 皆元龜所敎誘也。" 尋又變辭曰: "臣非目見淸凉會也, 特聞於黃道重輩, 而權恪謀逆則是實。" 問元龜, 供: "臣於前年, 見南極於李浹家, 而會者十五六人, 皆不知名。 極與浹約往淸凉, 而臣則有故不往。 其時暫見極, 故初供云不相識。" 極與元龜面質, 極之所擧淸凉會中人, 又與前供多違錯。 更問元龜, 元龜供: "租錢帖果成給, 而四寸若來留於金時賛家, 則使之覓去。" 云。 時賛卽李宇鼎墓奴, 而所謂四寸, 宇鼎之孫也。 卽戊申就拿者李道文之子, 兒名得喜者, 而元龜之嫡姑母子也。 捕廳捉來喜得, 則名郁馨云。 元龜又變辭曰: "豈可與南極輩共圖大事乎? 機張縣監權&#x256DA;使臣通書於李浹, 且謂臣曰: ‘吾以枳塞朴文秀外補, 而四忠尙不得伸枉。 如羅學川者, 爲鄭澔上疏。 於吾輩有誠款, 而又有如李萬維者, 久謫濟州, 南、老合勢則何事不可做乎? 蔚山府使安慶運、東萊府使鄭來周、梁山郡守名不知者亦同議。 其謀主則李浹、金瑞翰, 而浹欲於八月陵幸, 驅兵北上。’ 云。" 於是, 鞫廳大臣以下請對稟旨, 上曰: "此不過疑亂延拖之計也。" 金興慶曰: "曾於戊申有誣告尹淳等者, 而特命勿問。 今元龜所引, 亦何可輕疑乎?" 上曰: "&#x256DA;雖外補, 予豈以逆疑之?" 命更問元龜, 元龜變辭曰: "淸凉會臣果往參, 而裵胤休等, 同會謀逆。" 又變辭曰: "臣不果往參, 而所以誣告權&#x256DA;等者, 欲爲一時延命計也。" 元龜旣物故, 鞫廳更問極, 又與黃道重面質, 語多錯。 又與鄭夢錫面質, 不相識, 命放夢錫。 又與雲紀面質, 皆如前供。 問申重泰、金&#x201DF;、李浹、尹尙甲等, 皆言不識, 南極亦不見淸凉山。 極與尙甲、浹面質, 皆不相識。 問權緻、南聖雲、裵胤休等, 皆言不識南極。 與極面質, 互相爭詰, 無立落。 極凡刑四次, 始輸款曰: "臣之自作之罪至重, 故欲爲延拖之計, 做作淸凉聚會之說, 而臣兒時, 一見淸凉, 尙記其地形, 故取其易於爲對也。 契都目通文事, 皆是做出者, 淸陰書院事, 臣自年前聞有此議, 故憑藉爲說也。 六國尉佗之說, 臣粗解文字, 故引用隗囂之言, 以實嶺南角立之意。 三路防守事, 臣慣知嶺南, 有鳥竹嶺及尙州、報恩相通之路, 而但擧嶺南, 則似沒摸捉, 故做出三路之說, 以實之也。 千金得力士, 欲以張大其事也, 水上船事, 乃是猝辦之言也。 所告諸人, 或聞其名, 或知其面, 或作虛名, 而俱是知名之士, 故歷擧多人, 以實其聚會謀議之事。 詩句皆臣所作, 而牒寺韓之詩, 臣在鎭營時, 臨急猝成, 而押韓字以叶韻。 雖知有名卜黃聖天, 而變爲韓聖天, 以實其叶韻之意。 牒寺元非地名, 而其時適聞刑房告牒報之聲, 以事改作寺字也。 心懷彼此同之詩, 本草在於權恪家, 故欲掩其見詩恪家之跡, 以爲淸凉所作, 而改以君我將無同, 乃是金&#x201DF;訪恪不遇, 而留題之詩也。 前後所供, 都是誣罔。" 云。 至是, 極旣正刑, 上召見按鞫諸臣。 敎曰: "元龜之死, 終有可疑, 而極旣以誣告自服, 被告餘人當酌處。" 仍命權恪、南聖雲、裵胤休令該署, 題給藥物, 救療以送, 柳光弼、南斗精、黃道重、申重泰、尹尙甲、金&#x201DF;、李浹、權緻竝放, 南雲紀娶黯女於爲婢之後, 不稱黯爲逆, 其心可知, 遠配。 吳泰禧、金興瑞、金兌輝等移秋曹勘處, 囚於捕廳者竝放。
地名: 義興 (慶尚道, 縣（監）)
年: 1410.0

○命義興府, 設甲士番上之法。 傳旨義興府曰: "新甲士取才者幾何?" 韓珪對曰: "自願者多, 故已取才者幾於一千, 更一二日, 可以充數。 然或有無奴婢者, 雖一年不能勝此任。" 上曰: "予將使甲士更迭番上, 當番者受祿, 下番者歸農。" 戶曹判書李膺對曰: "如此則藩鎭及侍衛, 皆不實矣。 且司直司正則中國千戶百戶之職, 不可輕以與人, 又豈可令受祿者, 迭爲上下番乎?"

○命罷吹角時不及趨令者職。 義興府啓: "吹角之日, 都摠制李和英ㆍ延城君
              金輅ㆍ義原君
              黃居正、摠制趙秩ㆍ河久、前判漢城府事朴可實、前都摠制沈仁鳳等及上ㆍ大護軍、護軍, 至甲士不趨令者, 一百五十餘人。 非唯軍法不嚴, 有乖人臣赴急之禮, 請皆依律論罪。" 上曰: "時職人員, 停職; 散官, 囚巡禁司; 功臣, 囚其家奴。" 問代言曰: "趙秩、河久, 功臣之子, 處之何如?" 皆對曰: "立法之初, 不可輕宥, 請幷罷之, 以徵後人。" 上從之, 唯和英, 特令放罪。 金輅、黃居正等詣闕啓曰: "臣等聞角聲, 卽詣闕門, 將僉名單子呈義興府, 堂上亦有見臣等者。" 盧希鳳亦曰: "兩公名單, 奴亦見而啓之。" 上卽命放出囚奴, 是義興府失於考覈也。
地名: 義興 (慶尚道, 縣（監）)
年: 1434.0

○兵曹啓: "革三軍衙門, 而中軍所屬內禁忠義別侍衛司禁, 不議移屬之處。 上項各衛之事, 各其節制使直呈本曹, 本曹亦直行文書。 且攝隊長、隊副、補充軍, 分屬十司, 其於及期差定之際, 衙前鮮少, 各衛上大護軍, 各因他務, 仕進不齊, 且托故相推, 反有稽緩脫漏之弊。 三軍之官, 竝皆革除, 則五員近仗, 無統屬之處, 但革知事僉知, 只存護軍, 仍使統攝五員近仗, 兼領攝六十補充軍差發之任, 會仕一處, 勿論彼我軍, 專掌施行, 定給書員使令, 聽令於本曹, 則庶幾無稽緩脫漏之弊矣。 且行上護軍監巡之日, 不可以無奴婢, 本衛支待, 竝令中樞院首領官摠管, 令六房錄事專掌施行。" 下詳定所議之。 黃喜議曰: "臣謹按《經濟元典》一款, 節該: ‘將兵者位卑, 則從順上命, 安守其分, 不敢生亂。’ 今朝廷將兵者百戶, 前朝將兵者將軍也。 本朝府兵之制, 已有此意, 使將軍將五員十將六十, 其大將軍以上無與焉。 然則自前朝至于本朝, 使將軍率司直、副司直、司正、副司正及隊長、隊副, 體統不亂, 上下相維, 已爲成憲。 近日贅設月差所, 隊長隊副, 名在各領, 身屬月差所, 名實亂而體統紊, 識者怪之。 幸罷月差所未久, 而更設三軍, 知事僉知爲三品衙門, 掌攝隊長、隊副、補充軍差發之任, 其餘六十防牌, 依《元典》仍領於各領護軍, 故防牌及攝六十, 始岐而二之。 迨有防牌正役, 則三軍鎭撫, 承兵曹行(彩)
                〔移〕
              差發, 是三軍知事僉知, 亦不得與焉。 但據十司牒報, 轉報甲士親病及到宿而已, 故煩而不切。 知事僉知護軍任率根隨, 至於書員之輩, 私阿比護, 閑役者多, 不可枚擧。 然則徒有兵制之亂耳, 亦無補於公也。 贅冗之弊, 臣於前日略陳, 請罷隊長、隊副、補充軍, 歸於本領, 護軍將率之。 今兵曹不考《元典》制兵之意, 敢論六十差發遲緩之弊。 又令三軍護軍依月差所例, 掌六十差發之任, 是雖罷三軍之名, 而實爲尙仍其舊, 臣恐差發失期之責, 復如前日矣。 且隊長隊副, 乃三軍甲士之步卒也。 其工役及遞兒之職, 不得已之權宜耳, 已有戾於制兵之意。 今依《元典》成憲, 防牌及攝六十, 竝令各領護軍將率, 使知將卒之分, 以爲緩急之用。 如有工役, 兵曹奉旨進各領擧案, 照名點數, 卽令徵聚, 如臂動指, 隨一吏治之足矣, 無有失期。 臣昔承乏, 爲承樞府經歷, 備詳其任, 審知無有不濟者。 又無兵曹公文, 雖一隊副護軍, 不得擅發, 而爲護軍私役者, 亦令罪之, 則名實不亂, 而體統相維; 成憲不變, 而冗官庶無矣。 臣之所見如此, 然於《經濟元典》、《續典》、謄錄, 俱有此法, 而體用不同, 其從違取舍, 非敢執一, 伏候上裁。 行上護軍, 實非中樞院堂上, 已曾詳定受敎, 令中摳院監巡支待, 名分相違, 勢不穩當。 孟思誠等議: "掌(丘)
                〔兵〕
              衙門, 國初稱義興三軍府, 中變爲承樞府, 未幾而爲三軍都摠制府有年矣。 逮至壬子年, 降爲三品衙門, 每軍設知事一人、僉知一人、護軍一人。 衙門雖降, 三品之號則猶在。 今若革除, 則國初設三軍, 以統諸軍之意, 自此泯而無傳矣。 況士卒發動之權, 鎭撫所掌之, 而聽兵曹指揮; 施行考績之事, 三軍專掌, 歲抄通考, 傳報兵曹敍用。 今內禁衛別侍衛以下, 凡諸軍士之考績, 姑置不論, 但以甲士考績之事論之。 《續典》、謄錄甲士公座簿護軍監銜條云: ‘三軍甲士公座簿, 各其領護軍於入座日, 監銜着署, 有故則同司護軍, 若五領護軍皆有故, 則其司上大護軍監銜着署, (莊)
                〔藏〕
              諸公櫃。 每當月季, 其司上大護軍護軍同座, 五領甲士公座簿, 通考到宿之數, 明白置簿, 又於四(李)
                〔季〕
              月, 其軍知事僉知事, 與上大護軍一同考覈。’ 今若革三軍知事僉知事, 則十司上大護軍護軍所摠十司甲士之到宿, 無有通考而一定者矣。 又三軍知事僉知事, 已載於《續典》(謄祿)
                〔謄錄〕
              、, 而更改未便。 且攝六十補充軍分屬五十領, 則差發之際, 萬有稽緩, 有如兵曹所啓者, 而復立月差所之論不止矣。 臣等妄意, 宜仍舊制, 使三軍統十司, 十司統五十領, 而屬于兵曹, 則簡以制繁, 卑以聽尊, 體統相維而不紊矣。 且諺云: ‘前朝之制, 護軍相對, 亦有罰。’ 以其領軍者, 不可群聚故也。 今三軍同仕一所, 殊無意謂, 自今三軍衙門, 各設別處, 各專其軍之務。 知事僉知, 勿論文武, 揀選充差, 護軍亦宜仍舊差任, 凡干監巡諸事, 竝令掌之, 隨其欠闕, 轉報施行。" 鄭麟趾議: "竊觀十司衙前鮮少, 上大護軍各因他務, 懶於進仕, 殊不似東班各司, 攝六十補充軍, 不能檢察, 其於總攝差發之際, 反有稽緩, 果如兵曹所言, 知事僉知月差護軍之設, 損益一般, 不必革此而設彼。 臣以謂各領護軍者, 各率其領甲士、防牌、攝六十、補充軍之職也, 宜仍舊差下。 上大護軍者, 臨時受命將軍之職也, 上大護軍及三軍親從, 依中朝制, 稱中軍總管院, 上護軍、大護軍、護軍, 左右軍倣此。 其三軍典吏及奴婢十司司吏, 竝皆移屬, 以足使令, 凡三軍之事, 總攝檢察, 則體統相維, 而職掌總于一矣。 攝六十補充軍者, 有事則皆爲輜重卒徒矣, 當無事之時, 有役事則不可無總攝者。 乞於上大護軍三軍護軍中, 擇諳練可能幹事者, 每軍各二人, 受點爲掌務, 俾久其任, 專委檢察, 竝掌三軍公務何如? 如是則西班上大護軍凡朝衙聚會之際, 有官府尊嚴之地, 不如今日之殘亡, 至於行上護軍者, 亦有本司, 事多便益。" 啓下兵曹。 兵曹啓: "三軍之號, 《六典》所載, 革去未便, 仍舊其號。 三軍所掌之任, 不過三軍軍士受暇、到宿轉報、行移及攝六十、補充軍差役外, 無他事務。 今加設知事僉知, 以有數攝六十、補充軍衙前、使令、廳直、庫直、根隨, 各自任意率領, 至於典吏書員者, 亦執攝六十、補充軍名目, 每當及期差役之際, 托故相推, 各阿所私, 庇護閑遊者有之, 贅冗之弊, 莫此爲甚。 且三軍五員, 雖稱爲朝士, 然無各品會仕衙門, 每當朝會之日, (褧)
                〔聚〕
              於中樞院門外路上, 殊失西班朝士之儀, 甚爲未便。 今後革三軍知事僉知, 仍存護軍, 各給朝房, 使統其軍, 五員近仗, 依他護軍例, 行巡入直等事, 竝皆爲之。 三軍所掌事目內, 事干甲士雜務, 十司直報本曹, 本曹亦直行移三軍, 受職內禁衛別侍衛五員近仗事干雜務, 三軍護軍, 各率其軍典吏奴婢爲之。 上項各衛軍士內, 前銜則依前例以中軍掌之。 如是, 則三軍無贅冗之弊, 五員有朝衙聚會之處, 體統分明矣。 且攝六十補充軍差役之任, 三軍護軍一人、各領護軍一人, 擇擧受點, 稱爲三軍掌務所掌務護軍, 總執名目, 聽令於本曹差發, 則無稽緩脫漏之弊。 行上大護軍監巡, 則乃中樞院堂上之任也, 而以他上大護軍例, 中樞院不顧支待, 未便。 且以奴婢衙前鮮少, 各其衛支待, 尤爲勢難, 行上護軍監巡日, 則依中樞院堂上例, 以戶房錄事專掌支待。" 從之。
地名: 義興 (慶尚道, 縣（監）)
年: 1469.0

○以洪達孫爲南陽君, 李恕長
              全城君, 具壽永折衝將軍行義興衛副護軍。 上以達孫, 從世祖靖難有殊勳, 且曾爲議政而奉朝賀, 故改授之。 達孫武人, 才德無有出人者, 以功參靖難佐翼, 位極崇品, 至經台府。 家有嬖妾十餘人, 荒于酒色, 然不爲子弟親族求恩澤。 壽永將娶永膺大君
              琰女, 故授是職。 壽永旣婚數日, 中樞許亨孫、閔孝源、具謙等, 訪壽永于琰第, 壽永久不出迎, 亨孫趨出, 不肯入座。 大君妻宋氏, 使言於亨孫曰: "予於我家, 本非親戚, 我以女壻之故, 許一座, 何得慢耶?" 遂撤座, 亨孫等慙退。 亨孫狂妄, 每事類此。 旣而客又至, 宋令壽永厚遇, 盛陳珍羞, 別設一榻, 圍以寶障, 坐壽永于其中, 婢子數十人, 皆宮粧列侍左右, 僭擬宮禁。 初琰愛宋, 宋性妬悍, 琰畏宋, 姬妾罕見其面。 嘗爲人欲遺一弊衣, 猶難之, 必取可於宋, 若不許, 終不得與。 及臨絶, 有側室所出子, 令婢取所藏服玩與之, 宋與其一分, 餘皆還取。 琰卒, 宋盡賣寶物, 營建佛刹, 經費百萬。 有僧號持戒者, 宋必迎而親禮之, 有識非之。
地名: 義興 (慶尚道, 縣（監）)
年: 1521.0

○甲辰/都承旨尹希仁以禁府堂上意, 啓曰: "順伊非如他罪人之類也。 承安處謙之謀, 而窺覘兵判入直與否于內兵曹者也, 而在逃不捉。 其同生弟莫孫居慶州, 其妻莫非居義興, 請行移本道搜捕。 又於京外捕告節目磨鍊, 何如?" 傳曰: "順伊者, 詩山正之婢, 而安瑭同生安璁之婢夫也。 只從其主之言, 豈爲謀逆乎? 其弟及妻所居之處, 則可搜捕也, 若別立捕告節目, 則似騷擾, 何以爲之? 以此問于大臣。" 希仁以大臣議, 啓曰: "順伊從安處謙之言, 往來窺覘者也。 若推問此人, 則或言其處謙所不言之事。 其居處則捕獲事, 下書而捕告節目則掛榜於京外, 何弊之有? " 傳曰: "依啓。"
地名: 義興 (慶尚道, 縣（監）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 義興 (慶尚道, 縣（監）)
年: 1604.0

○張晩狀啓: "淳昌居生員曺應瑞等九人呈書內, ‘故學諭贈司諫柳公彭老, 在變初, 與高判書敬命奮義, 偕作倡義興師, 直赴君父之急, 整旅北首之際, 聞錦山爲倭賊巢穴, 充斥湖南, 迫在朝夕。 於斯時也, 七路崩潰, 唯湖南獨全, 則國家恢復之本, 不在他而在此, 故欲先除此賊, 而赴行在, 徑抵錦山, 與賊相搏, 而交鋒未幾, 官軍奔潰, 獨義兵殊死戰, 而賊衆我寡, 勢不支吾, 幕中諸賢, 俱死於旗鼓之下。 噫! 諸賢忠烈, 固無等差, 獨爲斯人, 尤有所感者, 倭奴旣陷義陣, 事無奈何, 人皆奔北, 公之奴, 策公之馬曰: 「事急矣。 盍去諸?」 公問曰: 「大將安在?」 奴紿曰: 「大將已先矣。」 公數步, 知大將在後, 卽旋馬往從。 奴控馬泣請, 公不聽, 奴又强之, 公拔劍欲擊, 奴乃止。 大將見公曰: 「公乘健馬, 盍先避之?」 公曰: 「子在, 安敢先?」 竟與大將, 同死一處。 其視死如歸, 從容節次, 澟澟乎忠烈乎, 使人景仰。 國家嘉崇義烈, 慰答忠魂, 贈之以司諫, 朝廷恩典, 固爲至矣。 然司諫, 三品官耳。 視斯人節義, 已爲未滿, 而旌表一事, 則益闕焉, 此乃士人之所大恨也。 伏乞將此顚末, 聞諸朝廷, 使大書特書, 以旌其閭, 則不特先生朽骨, 恩及九原, 且使居氓過客, 皆將指點矜式曰: 「忠臣柳某之閭」 不亦美乎? 且公之配金氏, 傷毁過節, 至於引刀自刺, 亦可謂儷美匹休, 而此豈非有所感而然歟?’ 玉果居生洪敬復等二十六人呈書內, ‘俊士南原
              安瑛, 己卯名賢處順之曾孫, 判書李後白之外孫也。 其父早世, 獨與母居平居奉母至孝。 其母爲覲親, 辛卯冬入洛, 壬辰倭賊, 直向京城, 瑛未及將母, 京城陷賊。 瑛不知其母之所在, 以喪人自處, 及高敬命之擧義也, 瑛從之。 蓋滅賊尋母, 酬君親忠孝之計也。 錦山之役, 與大將及柳彭老, 同死一劍。 嗚呼! 瑛可謂烈士也。 旣孝於親, 又忠於君, 終死於義。 忠孝節義, 卓卓如此, 而旌不及門, 爵未顯名, 老母妻子, 飢餓轉輾, 豈非傷歎者乎? 伏願將瑛事迹, 上達九重, 復其戶、錄其子壻, 廩給其母妻, 以扶一道節義, 以快湖南公議’ 事呈書。 褒奬忠節, 事係重大, 係是一道公論, 多士所呈, 不敢不達。"
地名: 義興 (慶尚道, 縣（監）)
年: 1605.0

○江原道嶺西寧越、旌善、春川、平昌、麟蹄、原州、橫城等官, 今七月十七日爲始, 東風連日大吹, 海中白鷗, 蔽天飛來, 所見駭異。 二十日夜, 下雨如注, 洪濤巨浸, 卒然橫流, 衝突客舍、官廳、軍器、倉穀, 大而僧居、小而村落, 水之所經, 盡爲漂沒, 牛馬、家藏, 亦盡漂溺無存。 春川則昭陽亭樓撥毁, 人物、廬舍, 盡數墊沒, 百穀埋損, 沙石覆沒。 登高望見, 哭聲相聞於四野, 鷄犬鳴吠於浮屋之上, 亦有著枷罪人, 浮來水上。 寧越人家, 至於三百三十九幕浮去。 嶺東則江陵府五里程外, 有水曰南大川, 自前防水, 川邊植木, 堅築堤防, 本府設立後, 自南門之外, 官奴婢幷百餘家及他百姓私奴婢數多居生。 大水猝至, 防川水口衝破, 轟突之聲, 崩山拍海, 勢掀天地, 百餘家官奴婢等卒然遇之, 罔知所措, 各聚家上, 或乘木, 木拔家破, 一時漂流, 妻子、同生一族, 同結衣帶以死。 呼哭之聲, 干雲徹霄, 凡有耳目, 不忍聞見, 府使金弘微親到南城, 大慟而已。 田畓幷千餘石地埋沙, 大小人家竝皆漂沒, 人無依接。 自大嶺至海邊, 膴膴原田, 唯見白沙彌漫, 牛馬溺死, 不知其數。 麟蹄則一百二幕漂去, 水災在嶺西尤甚慘酷。 官舍、公廨、鄕校、倉庫盡爲漂流, 官門五里, 數百年生長松木, 摧折拔根, 漂流無一, 許多田畓, 成沙作塘。 襄陽則府內百餘戶大小人家財畜, 一時漂沒, 渰死人物, 或父母子女, 或夫妻兄弟, 有全家淪溺者, 有沙汰壓死者, 閭閻街路, 哭聲徹天, 濱海之間, 積斃相枕。 高原則人家漂沒者, 一百七家, 牛馬雜畜, 亦多溺死。 金城、杅城、平康、洪川、楊口、鐵原, 水災亦爲慘酷。 慶尙道
              安東府, 本月二十日, 江漲大至, 漸成溟渤, 渺然不知津涯, 衝入府城, 南門客舍大廳及衙舍, 盡爲沈沒。 東南近郊所居官人及民人家舍, 盡爲衝激漂散而去, 各人家財, 全未收出, 蕩然一空, 三面子城, 亦爲崩頹。 映湖樓不知去處; 廬江書院盡數漂去, 大家世族百年家舍, 漂蕩無餘, 今此水災, 乃開闢以來之所未有者。 慶州則府內變爲大海, 閭舍無不墊沒; 善山則瀰滿廣野, 阡陌成海, 以至仁同、靈山、軍威、昌原、醴泉、迎日、義興、龍宮、高靈、尙州等官, 一樣牒報。 禮安、安東、靈山、草溪、宜寧、金海、昌原、咸安等官, 被害尤酷。 沿江公廨及民家衝盪漂沒, 蔽江而下流, 尸不知其數, 號哭徹天。 古之言大水者, 或謂懷山襄陵; 或謂之沈陸沒崗, 而恐未有如此之不可形言者, 其殘滅之狀, 有甚於當壬辰賊火之焚蕩乎。
地名: 新寧 (慶尚道, 縣（監）)
年: 1415.0

○命旌表孝子、節婦之閭。 慶尙道都觀察使報: "寧海人上佐者, 年纔十三, 在壬辰, 其家有疫, 父母俱病。 母死欲葬, 隣人哀其志, 群聚擔至山中, 掘地水湧, 衆欲挹水而葬之。 上佐抱屍痛哭, 請移他地, 衆皆憚勞, 日且暮皆散, 上佐獨在屍側經夜。 明日, 隣人感其孝誠, 還聚而移葬。 又新寧監務柳惠至妻鄭氏, 壬辰冬, 其夫死, 殯于家, 晨夕奠祭。 翼年仲冬乃葬, 廬于墓側, 率二婢子與三歲幼女, 守墳終制。 又宜寧人學生沈致妻者, 前副令石斯珍之女也。 年至二十, 其夫死, 喪畢三年。 其姑朱氏年方八十, 風疾常臥,
地名: 新寧 (慶尚道, 縣（監）)
年: 1467.0

○丁卯/咸吉道觀察使吳凝馳啓曰: "吉州住內需司奴萬自, 執私奴古邑同付官云: ‘此人行止甚可疑。’ 牧使薛丁新、判官朴順達等, 鞫古邑同。 古邑同供稱: ‘我是前新寧縣監元孟孫家奴, 住忠淸道
              連山縣。 於去年十二月, 因買鹽, 到本道水軍節度使營, 忽被螺匠拘執, 逼令上船。 同舟人鎭撫河水長等四十人, 載米四百石、鞍子十面、小皷一面、中錚一事, 約與他船九艘, 夜半而發。 晝則行, 夜則下碇, 稱往咸吉道禦狄。 一日, 水長語舟中人曰: 「將請兵兀狄哈, 殺盡咸吉道人物。」 至今年三月, 泊于離邑城三日程不記里名地, 與同舟人百姓金哲、吉伊、龍哲、末生、末同等五人, 乘小舟下陸汲水, 金哲等四人忽亡去, 不知所向。 我因求糧, 到金生家, 寓居耕種間, 被萬自拘執告官。’ 臣竊料, 忠淸道與本道海路險遠, 船難回泊。 且南人連北狄構亂, 似爲誕妄。 卽囚古邑同, 仍移文忠淸道, 覈其眞僞。" 又節度使康孝文馳啓曰: "曩者吳凝所啓厚羅土島到泊船, 臣今詳問豆里山住骨看兀狄哈中樞李都弄吾等, 皆言: ‘曾於此島, 絶無船泊。’ 必是虛事也。" 又馳啓曰: "樂器匠朴訥金來告云: ‘掌隷院奴仲山與我言: 「因行貨, 寓鍾城陪牌高思敏家, 思敏言曰: 『慶興、慶源賊船多泊, 稍稍下陸, 焚蕩鍾城、慶源兩邑民家。 且今節度使營建狄館於諸鎭, 又訓(諫)
                〔鍊〕
              軍卒, 倍於平昔, 跡似李澄玉反狀軍卒, 欲共殺之。』」’ 遂致仲山問之, 則其辭與朴訥金所告同。 仲山又云: ‘鏡城軍士, 欲害節度使者, 以慶興、慶源到泊賊船, 具宰相儀物者頗多, 必是節度使與六鎭節制使通謀, 欲躪殺六鎭居民也。 擬於節度使, 越江往審賊路之時, 當其半涉, 前後夾擊, 可以得志。 思敏及鎭撫軍士等, 已密議, 晝夜裝束以待。 且城中男丁, 擧皆喧說, 故聞之驚惑出來。’ 臣以係干自己之事, 卽移文觀察使按覈。 然胥動浮言, 騷擾民心者, 理宜痛繩以法。" 上召高靈君
              申叔舟、上黨君
              韓明澮、綾城君
              具致寬等議之。
地名: 新寧 (慶尚道, 縣（監）)
年: 1470.0

○刑曹三覆啓: "新寧囚私奴金迪ㆍ玉山、良人李檢達刦丁孝安家, 强盜罪; 星州囚私奴崔元、良人卞宗善、白丁石乙萬刦楡谷寺僧, 强盜罪, 幷律該斬不待時。" 從之。
地名: 新寧 (慶尚道, 縣（監）)
年: 1474.0

○刑曹據慶尙道觀察使啓本啓: "前軍威縣監辛永理, 許留居京新良人李壽山于衙內, 饋以公廩, 又以諸司納牛皮等貢物, 許壽山防納, 及事發, 逮捕壽山及辭連人, 分囚新寧、尙州等官, 永理潛遣官奴養獄。 永理今雖不服所犯, 壽山及事干人, 皆已輸情, 事雖經赦, 不可全釋。 請收永理職牒, 徵壽山所食公廩及防納之物。" 從之, 命勿收永理職牒。
地名: 新寧 (慶尚道, 縣（監）)
年: 1496.0

○魚世謙、柳洵、申浚、成俔、趙益貞、申從濩、許琛、安琛、金諶、成世明議: "李銀山所犯誠不可忍聞, 然律有正條, 不可律外論死。 但兩界空虛, 無罪者尙且徙之, 其應屬驛吏者, 全家入送甚便。 且邑有陵犯守令革罷, 已有前例。 況此新寧縣吏擧爲叛去, 而又生兇謀, 欲害邑宰者乎? 罷屬旁縣, 以懲其惡, 以警其餘何如?" 韓致亨、李克墩、成俊、李世佐議: "大抵斷罪, 必須原情以定。 今銀山等逃避之情, 不過欲使嚴猛守令罷去而已, 非謀背國家也, 而刑曹以謀叛比擬, 已過其情, 況以自首者已置極刑乎? 且沿革重事, 若吏民有犯關係綱常之罪者, 則或降號、或革罷例也。 銀山等雖曰謀害守令, 謀而未行, 則不可以是革邑也。 其首謀銀山及謀害守令諸人, 可於極邊殘邑, 全家定屬爲奴婢, 餘屬極邊殘驛吏, 亦足警後。" 柳輊、(朴捷)
                  〔朴楗〕
                
              、金敬祖議: "自首減等, 自有律文, 不可論死。 光山人以射中判官, 只降邑號。 今新寧叛吏與光山人有等, 不可輕易革之。 新寧本殘邑, 其十二人家口, 皆全家徙邊, 則此邑恐不能支持。" 尹孝孫議: "今觀啓本, 邑吏等非惟叛逆, 謀害邑主, 大關風敎, 不可不懲。 李銀山見同類被捉, 自知終不可逭, 勢窮現身, 似不可論以自首。 其應屬驛吏者, 亦可全家徙邊。 且本縣素殘邑, 革屬旁縣, 以警後來何如?" 從世謙等議。
地名: 新寧 (慶尚道, 縣（監）)
年: 1508.0

○辛卯/臺諫啓前事。 憲府又啓曰: "今御史摘發守令不法者, 不可預定其罪。 但永同、平海、新寧, 多養數外馬, 金海橫歛而私用, 康翎竊取官物, 載歸於家, 此不法之最著者也。 軍職遞兒事, 覈實甚難。 然姑罷其加設遞兒, 則雖不一一摘發, 猶可以歸正矣。" 傳曰: "犯法守令五員, 姑遞之。 軍職自有元遞兒, 何以移加設內禁遞兒用之乎? 其問以啓。" 諫院又啓曰: "《大典》內, 官屯田私與人耕作者治罪。 今雙林寺田, 旣已屬公, 不可以與人, 漢洪以勢力, 占奪官田, 當痛懲。 孫澍亦不可以官田與人, 設與之, 當折給先告安綏, 而必給漢洪之奴, 用情私與明矣。 請竝治罪。" 傳曰: "漢洪奴子折受, 非漢洪所知, 不可罪之。 但孫澍, 以田不與安綏, 而與漢洪之奴, 必有所以, 其推之。"
地名: 新寧 (慶尚道, 縣（監）)
年: 1512.0

○先是英陵之遷于驪興也, 川寧縣遠在四十五里之地, 而權臣韓明澮以爲, 雞犬聲相聞, 白上革罷其縣, 以其地屬于驪州, 其公衙坐地及官舍百三十餘間, 明澮遂自占爲農舍。 其人吏衙前、官奴婢等, 皆役于驪州, 相距乃四十餘里, 非徒朝暮往來, 從役之艱, 中阻大川, 雨水漲溢, 舟無所施。 由是因公事往來者, 畏其徵罰, 或泳或游, 而橫罹溺死者, 十餘年之間, 多至二十有二人。 成宗朝戊申歲, 川寧人, 以此意申訴于上, 請復立爲縣。 于時達城君
              徐居正以爲: "明澮之妻尙在, 待其死後, 復立爲縣, 亦未晩也。" 權辭防啓。 今上壬申七月, 川寧居民等, 又呈上言以爲: "凡州縣, 有亂臣賊子悖逆不道者, 則革罷宜矣。 然有罪見革, 如求禮、谷城、南海、新寧、咸興、光山、吉州等地, 則革之未久而復立, 民以之安業, 川寧則自三韓以來, 無一罪辜, 而公衙、官舍, 俱沒于一大臣之手, 幾五十年之久而不復, 積萬民之怨而不解。" 云云。 啓下戶曹, 戶曹以爲: "川寧縣雖設立已久, 祖宗朝革廢之地, 不宜輕易復立。" 承旨權敏手主啓依允。